LOKALNI PROGRAM ZA KULTURO OBČINE HAJDINA 2026–2033

**1. UVOD**

**1.1 Izhodišča in namen priprave lokalnega programa za kulturo**

Lokalni program za kulturo (LPK) Občine Hajdina za obdobje 2026–2033 je strateški dokument, ki določa razvojne usmeritve, cilje in ukrepe na področju kulture v občini. Namen programa je:

* zagotoviti sistematičen razvoj kulturnih dejavnosti,
* spodbujati ustvarjalnost, dostopnost in participacijo občanov v kulturi,
* ohraniti in promovirati kulturno dediščino Hajdine,
* povezati kulturo z izobraževanjem, turizmom in trajnostnim razvojem.

Program izhaja iz obstoječih kulturnih potencialov Občine Hajdina ter se navezuje na širši kulturni prostor Ptuja in Spodnjega Podravja. Njegov cilj je uskladiti lokalne potrebe z nacionalnimi usmeritvami kulturne politike in spodbuditi povezovanje med javnimi zavodi, društvi, šolami in posamezniki.

**1.2 Zakonske podlage**

Priprava lokalnega programa kulture temelji na veljavni zakonodaji Republike Slovenije, zlasti na:

* Zakonu o uresničevanju javnega interesa za kulturo (Uradni list RS, št. 77/07 - uradno prečiščeno besedilo, 65/07 - odl. US, 56/08, 4/10, 20/11, 100/11 - odl. US, 111/13, 68/16, 61/17, 21/18 - ZNOrg, 49/20 - ZIUZEOP, 3/22 - ZDeb, 105/22 - ZZNŠPP, 8/25 in 77/25) – ki določa javni interes za kulturo, načine uresničevanja in vlogo lokalnih skupnosti.
* Zakonu o lokalni samoupravi (Uradni list RS, št. 94/07 - uradno prečiščeno besedilo, 27/08 - odl. US, 76/08, 79/09, 51/10, 84/10 - odl. US, 40/12 - ZUJF, 14/15 - ZUUJFO, 76/16 - odl. US, 11/18 - ZSPDSLS-1, 30/18, 61/20 - ZIUZEOP-A, 80/20 - ZIUOOPE, 62/24 - odl. US in102/24 - ZLV-K) – ki določa pristojnosti občin na področju kulture.
* Zakonu o varstvu kulturne dediščine (Uradni list RS, št. 16/08, 123/08, 8/11, 30/11 - odl. US, 90/12, 111/13, 32/16, 21/18 - ZNOrg, 78/23 – ZUNPEOVE in 131/23 - ZORZFS) – ki ureja varovanje in ohranjanje premične in nepremične kulturne dediščine.
* Resoluciji o nacionalnem programu za kulturo 2024–2031 (ReNPK24–31) (Uradni list RS, št. 61/24) – ki določa dolgoročne usmeritve države in podaja okvir za pripravo lokalnih programov.

V skladu z 9. členom ZUJIK občina sprejme lokalni program kulture kot strateški dokument, s katerim:

* opredeli javni interes za kulturo na lokalni ravni,
* določi cilje, prioritete in ukrepe,
* opredeli finančna sredstva in izvajalce.

**1.3 Javni interes za kulturo**

Javni interes za kulturo v Občini Hajdina pomeni ustvarjanje pogojev, v katerih lahko občani svobodno uresničujejo svojo kulturno ustvarjalnost, dostopajo do kakovostnih kulturnih vsebin ter sodelujejo pri ohranjanju kulturne dediščine.

Občina ga uresničuje:

* s podporo delovanju kulturnih društev, skupin in zveze,
* z vzdrževanjem kulturne infrastrukture (kulturni spomeniki, domovi krajanov, razstavni prostor, prireditveni prostori),
* s sofinanciranjem kulturnih programov in projektov,
* s spodbujanjem mladih in medgeneracijskih projektov,
* z varstvom in promocijo kulturne dediščine,
* s sodelovanjem z regijskimi in državnimi institucijami (JSKD, MK, ZKD, zavodi, šole).

Temeljni namen je zagotoviti vključujočo, dostopno in trajnostno kulturno okolje, ki bo spodbujalo ustvarjalnost ter utrjevalo lokalno identiteto Hajdine kot skupnosti z bogato zgodovinsko in kulturno tradicijo.

**2. ANALIZA STANJA**

**Občina Hajdina – stanje kulture 2024-2025**

Analiza stanja predstavlja pregled trenutnih razmer na področju kulture v Občini Hajdina, kot izhodišče za pripravo lokalnega programa kulture 2026–2033. Uporabljeni so podatki javnih institucij, društev, JSKD, poročil kulturnih ustvarjalcev.

**2.1 JAVNE INSTITUCIJE NA PODROČJU KULTURE**

**2.1.1 Javna kulturna infrastruktura**

Kulturno dogajanje v Občini Hajdina poteka v različnih prostorskih središčih, ki omogočajo delovanje društev in izvedbo prireditev. Takšen prostor kulturnega življenja predstavljajo dvorana DU Hajdina, dom krajanov Skorba ter dom vaščanov Draženci. Služijo kot stičišče ljubiteljske kulture in kot prireditveni prostor za različne dogodke (vaje, prireditve, proslave, koncerte, sestanke in druge dejavnosti), ki prispevajo k živemu kulturnemu utripu občine. Prostori so v aktivni uporabi kulturnih društev, gasilskega društva, društva upokojencev in krajanov posameznih vasi. Vse dvorane se uporabljajo tudi za različne družabne dogodke, kot so poroke, slavja, srečanja in predstavitve.

Poleg tega imajo društva na voljo še druge prostore v posameznih vaseh, kjer potekajo redne dejavnosti in srečanja članov (gasilski domovi).

Kulturni prostor obsega tudi razstavni prostor v prostorih poslovno-stanovanjskega centra Občine Hajdina, ki je namenjen za postavitev različnih razstav in ga lahko uporabljajo vsa društva in sekcije v občini.

Pomemben del kulturne krajine predstavljajo sakralni objekti, zlasti cerkev sv. Martina, ki ima pomembno kulturno-zgodovinsko in identitetno vrednost.

Cerkev sv. Martina na Zgornji Hajdini je osrednji sakralni objekt občine in pomemben del njene kulturne krajine. Postavljena je na mestu starejše romanske cerkve, njen gotski prezbiterij iz 14. stoletja pa izstopa po kakovostni arhitekturi z rebrastim obokom, kamnitimi konsolami in ohranjenimi fragmenti srednjeveških poslikav. Današnja novogotska stavba je bila zgrajena v letih 1873–1874, notranjost pa dopolnjujejo neogotski oltarji ter ohranjeni gotski tabernakelj. Cerkev je vključena v Evropsko kulturno pot sv. Martina Tourskega, kar poudarja njen širši kulturno-zgodovinski pomen.

K celostni podobi kulturnega prostora pomembno prispeva tudi arheološko najdišče I. mitreja na Spodnji Hajdini, odkrito ob koncu 19. stoletja in ohranjeno in situ. Zaradi svoje izjemne zgodovinske in umetnostne vrednosti je uvrščeno med kulturne spomenike državnega pomena, kar območju dodaja izrazito raziskovalno, izobraževalno in turistično funkcijo.

V bližini I. mitreja se razvija **turistično in izobraževalno središče „Vicus Fortunae – stičišče srečnih doživetij“**, ki je strateško načrtovano kot osrednji interaktivni interpretacijski center rimske dediščine. Namen centra je predstaviti antično življenje na območju Hajdine skozi doživetja, multimedijo in delavnice; vključuje tudi digitalne vsebine, ki so dostopne širokemu krogu obiskovalcev, ne glede na starost ali predznanje. Središče bo imelo tudi močan lokalni pomen: delovalo bo kot platforma za izobraževanja, družabna srečanja, delavnice (npr. rimskih iger, kuhanja, tradicionalnih obrtnih dejavnosti) ter kot prostor, kjer zgodovina občine postane živa za občane vseh generacij.

Kulturno dogajanje v občini se pogosto seli tudi na zunanja prizorišča, kot so vaška središča, igrišča in prireditveni prostori, ki omogočajo večjo dostopnost kulturnih vsebin širši javnosti (ploščad pred občinsko stavbo, dvorane gasilskih društev, vaška središča…).

Kot ključne naloge za prihodnje obdobje je sistematično vlaganje v obnovo in posodobitev kulturne infrastrukture, da bi se ohranila njena funkcionalnost in spodbudila nadaljnji razvoj kulturnih dejavnosti v občini.

**2.1.2 Knjižnična dejavnost (storitve Knjižnice Ivana Potrča Ptuj na območju občine ter šolska knjižnica OŠ Hajdina)**

Občina Hajdina je med ustanoviteljicami javnega zavoda **Knjižnica Ivana Potrča Ptuj (KIPP)**, zato je knjižnična dejavnost v celoti vključena v Lokalni kulturni program. Čeprav občina nima lastne knjižnične enote, prebivalci nemoteno uporabljajo vse storitve KIPP-a, vključno z izposojo, dostopom do elektronskih virov ter udeležbo v programih za spodbujanje bralne kulture.

KIPP v okviru svojega programa zagotavlja naslednje storitve, ki se izvajajo tudi za prebivalce občine Hajdina:

* zbiranje, strokovna obdelava, hranjenje in posredovanje knjižničnega ter domoznanstvenega gradiva,
* dostop do knjižničnih katalogov, elektronskih zbirk in informacijskih virov,
* izposoja knjižničnega gradiva, medknjižnična izposoja ter svetovanje uporabnikom,
* programi za spodbujanje bralne kulture za otroke, mladino, odrasle in skupine s posebnimi potrebami,
* organizacija kulturnih dogodkov, razstav in izobraževalnih aktivnosti.

Posebno vlogo ima **bibliobus,** potujoča enota KIPP-a, ki zagotavlja dostopnost knjižničnega gradiva tudi krajem brez stalne knjižnice. Bibliobus vozi od septembra do konca junija po objavljenem urniku in s seboj prevaža približno **7.000 enot gradiva**, medtem ko celotna potujoča knjižnica hrani več kot **50.000 enot.** Uporabniki imajo tako na voljo širok izbor knjig, revij, zgoščenk in drugih vsebin.

Pomemben del knjižnične infrastrukture predstavlja tudi **šolska knjižnica OŠ Hajdina**, ki je namenjena učencem in vzgojno-izobraževalnemu procesu. S svojim gradivom in dejavnostmi spodbuja bralno kulturo ter podpira učni proces in osebnostni razvoj otrok. Z bogatim knjižnim gradivom in prijetnim ambientom spodbuja radovednost, domišljijo in željo po učenju ter tako pomembno sooblikuje kulturno in izobraževalno življenje šole, ki spodbuja tudi medgeneracijska sodelovanja z društvi in posamezniki.

Z manjšo interno knjižnico upravlja tudi društvo upokojencev (DU), ki dopolnjuje javno ponudbo in omogoča dostop do izbranih knjižnih virov članom društva. Takšna dopolnilna dejavnost prispeva k širjenju bralne kulture in povezovanju lokalne skupnosti, hkrati pa omogoča ciljno usmerjeno delo z določenimi skupinami uporabnikov.

Med ključnimi izzivi ostaja okrepitev sodelovanja z osnovno šolo in lokalnimi kulturnimi društvi, saj to omogoča širši dostop do kulturnih vsebin ter spodbuja aktivno udejstvovanje različnih generacij. Pomembno je tudi nadaljevanje in širitev spodbujanja bralne kulture, še posebej med mladimi in starejšimi. Ta dejavnost se že uspešno izvaja v sodelovanju z OŠ Hajdina, vendar obstaja prostor za dodatne programe in iniciative, ki bi še bolj povezali šolo, lokalno skupnost in kulturne dejavnosti.

**2.1.3 JSKD – Območna izpostava Ptuj**

Javni sklad Republike Slovenije za kulturne dejavnosti, Območna izpostava Ptuj, opravlja pomembno vlogo pri strokovni in organizacijski podpori ljubiteljski kulturi na območju Spodnjega Podravja. Na območju Občine Hajdina delujejo štiri aktivna kulturna društva, v okviru katerih je dejavnih 20 skupin, med njimi pevske, glasbene, gledališke, recitatorske, literarne, likovne, ustvarjalne in etnološko-etnografske skupine.  
Kljub bogati kulturni dejavnosti se izpostavljata dva ključna izziva: pomanjkanje mlajših prevzemnikov vlog v društvih ter potreba po učinkovitejši promociji kulturnih dejavnosti, ki bi pripomogla k večji prepoznavnosti in medgeneracijskemu vključevanju v lokalno kulturno življenje.

**2.2 LJUBITELJSKA KULTURA**

Ljubiteljska kultura ima v Občini Hajdina dolgoletno tradicijo in predstavlja temeljno nosilno strukturo kulturnega življenja. Njena raznolikost, ustvarjalnost in vpetost v lokalno okolje prispevajo k ohranjanju kulturne identitete ter krepitvi družbene povezanosti prebivalcev. Kulturna dejavnost se razvija skozi delovanje kulturnih društev in organizacij, ki s svojimi programi ohranjajo nesnovno kulturno dediščino, spodbujajo ustvarjalnost vseh generacij in bogatijo kulturno podobo občine.

V letu 2024–2025 so v občini aktivna naslednja društva in skupine, ki pomembno prispevajo k raznolikosti kulturnega dogajanja:

* Kulturno prosvetno društvo Stane Petrovič Hajdina,
* Kulturno društvo Skorba,
* Kulturno društvo Draženci,
* Kulturno društvo Valentin Žumer Hajdoše,
* Mešani pevski zbor Gandin,
* Mešana pevska skupina DU Hajdina,
* Cerkveni mešani pevski zbor Sv. Martina Hajdina,
* Mešani pevski zbor društva žena in deklet Gerečja vas,
* Moški pevski zbor PGD Hajdoše,
* TeDe Korant Klub Turnišče Draženci,
* Etnografsko društvo Koranti Hajdina,
* Turistično društvo Mitra Hajdina, ki z aktivnim sodelovanjem pomembno prispeva k razvoju in prepoznavnosti turistične ponudbe občine ter skrbi za promocijo kulturnih in naravnih znamenitosti,
* Društvo upokojencev Hajdina in gasilska društva, ki ob svoji dejavnosti tudi s kulturnim programom krepijo medgeneracijsko sodelovanje in ohranjajo dediščino krajevnih skupnosti,
* društva gospodinj v Občini Hajdina, ki skrbijo ne le za izobraževanje in prenos koristnih informacij ter praktičnih izkušenj, temveč tudi za izvajanje kulturnih aktivnosti, s čimer prispevajo k ohranjanju lokalne kulturne krajine.

Pomemben del kulturne krajine občine predstavljajo tudi OŠ Hajdina z enoto vrtec, ki z vzgojno-izobraževalnimi in ustvarjalnimi programi aktivno vključujejo otroke in mlade v kulturno življenje. S tem se gradi most med izobraževanjem, umetnostjo in ljubiteljsko ustvarjalnostjo, kar dolgoročno spodbuja razvoj novih občinstev in prihodnjih nosilcev kulturnega delovanja.

Delovanje društev povezuje in usklajuje Zveza kulturnih društev (ZKD) Hajdina, ki skrbi za koordinacijo, strokovno podporo, promocijo ter skupno zastopanje ljubiteljske kulture na občinski ravni. Njeno delovanje je ključno za ohranjanje povezanosti in prepoznavnosti kulturnega sektorja ter za spodbujanje sodelovanja med društvi.

Kljub vitalnosti in raznolikosti ljubiteljske kulture se pojavljajo tudi sistemski izzivi. Med najpomembnejšimi so starajoča se struktura članstva, pomanjkanje sistematičnih izobraževanj in nezadostna mentorstva za mlajše ustvarjalce in bodoče vodje društev. Ti izzivi nakazujejo potrebo po ciljno usmerjenih ukrepih za kadrovsko pomladitev, strokovno usposabljanje in krepitev medgeneracijskega prenosa znanja. V prihodnje bo zato treba posebno pozornost nameniti ustvarjanju pogojev za vključevanje mladih, razvoju prostorske in tehnične infrastrukture ter spodbujanju sodelovanja med društvi, šolo in lokalno skupnostjo.

**2.3 MEDIJI**

Kulturni dogodki v Občini Hajdina so dobro zastopani v lokalnih medijih, ki pomembno prispevajo k prepoznavnosti občinskih prireditev in širjenju informacij o dejavnostih ljubiteljskih društev. O pestrem kulturnem dogajanju redno poročajo Radio Ptuj, SIP TV, Štajerski tednik, lokalni časopis Hajdinčan, spletna in uradna Facebook stran Občine Hajdina ter uradne Facebook strani posameznih društev. Takšna medijska podpora pomembno vpliva na ohranjanje kulturne vitalnosti in povezanosti lokalne skupnosti.

Prisotnost kulturnih vsebin v lokalnih medijih je dobro vzpostavljena, v prihodnje bomo le-te nadgrajevali z naslednjimi ukrepi:

* Povečanje deleža digitalne promocije kulturnih dogodkov z uporabo sodobnih spletnih platform in družbenih omrežij, kar bo omogočilo širši doseg občinstva in večjo prepoznavnost ustvarjalcev.
* Aktivno vključevanje mladih v pripravo in ustvarjanje multimedijskih vsebin (fotografij, videoposnetkov, intervjujev in prispevkov), s čimer se bo spodbujala medijska pismenost, ustvarjalnost mladih ter medgeneracijski prenos digitalnih znanj znotraj kulturnega okolja občine.

Sodobna digitalna orodja tako postajajo pomemben del kulturnega razvoja, saj omogočajo učinkovitejše povezovanje društev, večjo vidnost kulturne produkcije in dolgoročno ohranjanje bogate ljubiteljske tradicije v občini Hajdina.

**2.4 KULTURNA DEDIŠČINA**

Občina Hajdina se ponaša z bogato in raznoliko kulturno-zgodovinsko dediščino, ki pomembno prispeva k prepoznavnosti ter identiteti lokalnega okolja. Na njenem območju je vrsta registriranih kulturnih spomenikov in območij z visoko arheološko in etnološko vrednostjo. Med najpomembnejšimi enotami evidentirane kulturne dediščine so:

* Arheološko najdišče Poetovio (rimsko naselbino na območju Hajdine) - zona, ki velja za eno najpomembnejših arheoloških območij na tem delu Spodnjega Podravja. V izstopu je prek I. Mitreja na Hajdini, svetišča boga Mitre, ki sodi med najstarejše in najpomembnejše spomenike rimskega obdobja v Sloveniji: [hajdina.si+3td-hajdina.si+3Wikipedija+3](https://td-hajdina.si/vicus-fortunae/sl/o-hajdini/zgodovinski-oris?utm_source=chatgpt.com). Njegova ohranjenost in arheološka vrednost omogočata poglobljen vpogled v verske in družbene značilnosti rimskega urbanega okolja, hkrati pa predstavljata neprecenljiv del kulturne identitete in turistične prepoznavnosti občine.
* Cerkev sv. Martina – versko in arhitekturno pomemben objekt, ki zaznamuje duhovni in kulturni utrip kraja. Je prostor, kjer se prepletata preteklost in sedanjost, verska dediščina in lokalno kulturno izročilo. [ZRS Bistra, Ptuj+1](https://bistra.si/images/raziskovalne-naloge/2018/O%C5%A0_Zgodovina_ali_umetnostna_zgodovina_Hajdinske_stopinje_kulturne_dedi%C5%A1%C4%8Dine.pdf?utm_source=chatgpt.com)
* Tradicionalne kmečke domačije, kapelice, znamenja ter druge elemente kulturne krajine – ti elementi ohranjajo avtentično podobo krajevnega vsakdana preteklih rodov in prispevajo k oblikovanju edinstvene kulturne krajine občine.

Poleg materialne dediščine ima pomembno vlogo tudi nesnovna kulturna dediščina, ki vključuje med drugim:

* ljudsko petje in godbo,
* praznovanje martinovanja kot značilnega vinogradniškega in družabnega običaja,
* rokodelske tradicije (npr. pletarstvo),
* ohranjanje lokalne kulinarike in starih receptov.

Ti elementi nesnovne dediščine krepijo kulturno kontinuiteto in obenem predstavljajo izhodišče za razvoj kulturnega turizma ter vključevanje širše skupnosti.

Kljub tej bogati dediščini se Občina Hajdina sooča z več razvojnimi izzivi — kar hkrati odpira priložnosti za njen sodoben preboj. Ključna bo sposobnost uravnoteženja ohranjanja dediščine z urbanističnim in družbenim razvojem ter njeno približevanje mladim in obiskovalcem z novimi, izkustvenimi oblikami. Eden od večjih potencialov je digitalizacija in interaktivna predstavitev dediščine – na primer virtualni ogledi, multimedijske vsebine in spletne platforme, ki bodo omogočile, da preteklost postane navdih za prihodnost.

Iz analize stanja izhaja, da Občina Hajdina temelji na močni osnovi ljubiteljske kulture, bogati dediščini in visoki stopnji družbene povezanosti, vendar v prihodnje potrebuje močnejše ukrepe za:

* bolj aktivno vključenost mladih v kulturne dejavnosti,
* digitalno preobrazbo kulturnega delovanja,
* večjo prepoznavnost kulturnih vsebin na regionalni in nacionalni ravni.

**3. DOLGOROČNI POGLED IN CILJI NA PODROČJU OHRANJANJA IN RAZVOJA KULTURE OBČINE HAJDINA (2026–2033)**

**3.1 Dolgoročni pogled**

Splošni cilji kulturne politike Občine Hajdina izhajajo iz prepričanja, da identiteta in samozavest lokalne skupnosti temeljita ne le na gospodarskem razvoju in dostopu do javnih dobrin, temveč predvsem na bogatem kulturnem življenju ter zavedanju lastne kulturne identitete. Ključnega pomena je, da prebivalci v domačem okolju lahko uresničujejo svoje kulturne potrebe, sodelujejo pri ustvarjanju in sooblikujejo kulturni razvoj skupnosti.

Dolgoročna vizija kulturnega razvoja Občine Hajdina je ustvariti raznoliko, dostopno in trajnostno kulturno okolje, ki omogoča ohranjanje dediščine, spodbuja umetniško ustvarjalnost, krepi kulturno pismenost ter povezuje kulturo z izobraževanjem, turizmom in družbenim življenjem.

Med dolgoročnimi cilji občine na področju kulture je tudi izgradnja Medgeneracijskega centra s kulturno dvorano na Hajdini, ki bi omogočila izvedbo večjih prireditev, izboljšala pogoje za delovanje kulturnih društev ter prispevala k bogatitvi kulturnega življenja v občini.

**Temeljni cilji so:**

* **Ohranjanje kulturne dediščine (premične in nepremične):** Skrb za zaščito, obnovo in predstavitev zgodovinskih ter umetnostnih elementov – od arhitekture in arheoloških najdišč do tradicij in nesnovne dediščine, ki utrjujejo identiteto skupnosti.
* **Spodbujanje umetniškega ustvarjanja in izražanja:** Sistematična podpora lokalnim društvom, ustvarjalnim skupinam in posameznikom, ki s svojim delom bogatijo kulturno življenje občine.
* **Izobraževanje in ozaveščanje:** Razvoj kulturno-izobraževalnih programov in delavnic, ki prebivalcem omogočajo razumevanje in vrednotenje umetnosti, dediščine in ustvarjalnosti.
* **Organizacija kulturnih prireditev**: Nadaljnje spodbujanje kakovostnih kulturnih dogodkov – gledaliških predstav, festivalov, razstav, proslav, koncertov in likovnih razstav – ki prispevajo k živahnosti kulturnega utripa občine.
* **Razvoj kulturne infrastrukture:** Posodobitev in opremljanje kulturnih prostorov (dvorane, domovi krajanov, knjižnice), kar povečuje dostopnost in kakovost kulturnih dejavnosti.
* **Vključenost in participacija:** Aktivno vključevanje vseh generacij – otrok, mladih, odraslih in starejših – v kulturne dejavnosti ter zagotavljanje enakih možnosti za sodelovanje.
* **Medkulturni dialog:** Spodbujanje razumevanja in sodelovanja med različnimi kulturnimi skupnostmi, kar prispeva k socialni koheziji in spoštovanju raznolikosti.
* **Povezovanje kulture in turizma:** Uporaba kulturne dediščine, umetniškega ustvarjanja ter lokalnih posebnosti kot temeljev turistične ponudbe, ki krepi prepoznavnost občine in prispeva k trajnostnemu lokalnemu razvoju.

Za uresničevanje teh ciljev bo Občina Hajdina zagotavljala sredstva v okviru veljavnih proračunov, se prijavljala na nacionalne in evropske razpise ter spodbujala partnersko sodelovanje z izobraževalnimi, kulturnimi in turističnimi institucijami. S tem se zagotavlja trajnosten, vključujoč in kakovosten razvoj kulturnega življenja v občini.

**3.2 Strateški cilji**

**Cilj 1: Krepitev kulturne ustvarjalnosti in dostopnosti kulture**

**Namen:** povečati možnosti za kulturno izražanje, sodelovanje in obisk kulturnih dogodkov v vseh naseljih občine.

**Usmeritve:** enak dostop do kulturnih vsebin, širitev prireditvene ponudbe, okrepitev sodelovanja med društvi, šolo in občino, ter razvoj kulturnih vsebin na prostem.

**Kazalniki uspešnosti:**

* povečanje deleža obiskovalcev kulturnih dogodkov.

**Cilj 2: Ohranjanje in varstvo kulturne dediščine**

**Namen:** zagotoviti dolgoročno ohranitev, obnovo in sodobno interpretacijo kulturne dediščine Hajdine.

**Kazalniki uspešnosti:**

* izvedba projektov v sodelovanju z LAS ali JSKD.

**Cilj 3: Spodbujanje kulturne dejavnosti mladih in medgeneracijskega sodelovanja**

**Namen:** povečati vključevanje otrok, mladih in starejših v kulturne programe ter okrepiti medgeneracijski dialog.

**Kazalniki uspešnosti:**

* povečanje vključenosti mladih,
* izvedba vsaj enega medgeneracijskega projekta letno,
* aktivno sodelovanje šole pri občinskih prireditvah in v okviru ZKD Hajdina.

**Cilj 4: Razvoj kulturne infrastrukture in digitalne preobrazbe**

**Namen:** posodobiti prostorske in tehnične pogoje za izvajanje kulturnih dejavnosti.

**Kazalniki uspešnosti:**

* izvedena ena večja infrastrukturna investicija (2026–2033),
* vzpostavitev digitalnih projektov.

**Cilj 6: Povezovanje kulture, turizma in trajnostnega razvoja**

**Namen**: integrirati kulturne vsebine v celostno identiteto Občine Hajdina kot privlačne, trajnostno naravnane skupnosti.

**Kazalniki uspešnosti:**

• Izvedba vsaj enega novega festivala ali kulturno-turističnega dogodka z medobčinskim sodelovanjem,  
• Vključitev kulturnih vsebin turistične ali promocijske dogodke (npr. martinovanje).

**4. Ukrepi za doseganje ciljev**

Vizija kulturnega razvoja Občine Hajdina temelji na strokovnem, vključujočem in trajnostnem pristopu, ki krepi usposobljenost deležnikov, spodbuja medsebojno sodelovanje in razvija kulturo kot pomemben del lokalnega razvoja.

**Lokalni program kulture 2026–2033 zato sledi ciljem:**

* povečanje udeležbe vseh generacij,
* sistematično varstvo in interpretacija dediščine,
* digitalizacija kulturnih vsebin,
* partnersko sodelovanje med občino, društvi, šolo in regijskimi institucijami.

V nadaljevanju je prikazana tabela ukrepov, ki povezuje strateške cilje z odgovornimi izvajalci, časovnimi okvirji in merljivimi rezultati.

**Ukrepi za doseganje ciljev kulturnega razvoja Občine Hajdina (2026–2033)**

|  |  |  |  |
| --- | --- | --- | --- |
| **Področje** | **Pomembnejši ukrepi** | **Kazalniki uspešnosti** | **Nosilci** |
| **Kulturni prostori** (Dvorana DU Hajdina, Dom krajanov Skorba, Dom vaščanov Draženci) | • Ohranjanje raznolikosti in kakovosti kulturnih dogodkov in programov. • Izvajanje glasbenih, pevskih, gledaliških, likovnih, razstavnih in ustvarjalnih dejavnosti. • Organizacija občinskih prireditev, delavnic, vaj, koncertov, proslav ter drugih dogodkov, ki vključujejo različne generacije. • Sodelovanje z društvi, šolo in drugimi organizacijami. | • Število izvedenih dogodkov in prireditev. • Število obiskovalcev oz. udeležencev na posameznih dogodkih. | Občina Hajdina, Kulturna društva, OŠ Hajdina, ZKD Hajdina, JSKD, TD Hajdina |
| **Knjižnična dejavnost (storitve Knjižnice Ivana Potrča Ptuj na območju občine ter šolska knjižnica OŠ Hajdina)** | - Povečanje dostopnosti knjižničnega gradiva in digitalnih virov za prebivalce občine (vključno z uporabo bibliobusa).  - Organizacija bralnih projektov in promocijskih aktivnosti za otroke, mladino in odrasle.  - Povezovanje knjižnice s šolo in lokalnimi kulturnimi društvi za izvedbo skupnih izobraževalnih in kulturnih programov.  - Spodbujanje bralne in digitalne pismenosti vseh generacij z izobraževalnimi delavnicami, svetovanjem in dostopom do sodobnih informacijskih virov. | - Število izposojenih enot gradiva (šolska knjižnica in bibliobus).  - Število udeležencev v bralnih in izobraževalnih programih.  - Stopnja zadovoljstva uporabnikov (anketno merjenje). | Knjižnica Ivana Potrča Ptuj – storitve na območju občine (bibliobus)  Šolska knjižnica OŠ Hajdina  Kulturna društva, sodelujoča v bralnih in kulturnih programih |
| **Kulturna dediščina** | • Obnova in vzdrževanje materialne in nesnovne dediščine. • Razvoj interpretacijskih programov (npr. Mitrej, arheološko najdišče Poetovio, središče Vicus Fortune). • Povezovanje dediščine s turizmom in izobraževanjem. • Promocija kulturne dediščine skozi digitalne oblike (virtualni ogledi, interaktivni zemljevidi). | • Obnovljene ali vzdrževane enote dediščine. • Povečanje obiskovalcev kulturnih točk. | Občina Hajdina, Zavod za varstvo kulturne dediščine Slovenije, TD Mitra Hajdina, JSKD, ZKD Hajdina z društvi, župnija sv. Martina |
| **Ljubiteljska kultura** | • Zagotavljanje financiranja lokalnih kulturnih društev. • Spodbujanje kakovosti, dostopnosti in povezovanja ljubiteljskih dejavnosti. • Vključevanje mladih v kulturne dejavnosti. • Promocija in predstavitev delovanja društev v lokalni skupnosti. | • Število aktivnih društev in članov. • Število prireditev in obiskovalcev.   * Povezanost kulturnih društev s šolo • Povečano sodelovanje z izobraževalnimi institucijami. * Oglaševanje in promocija dela kulturnih društev v občini | Kulturna društva, ZKD Hajdina, JSKD Ptuj, OŠ Hajdina, Občina Hajdina |
| **Mediji in digitalna promocija** | * Podpora lokalnemu časopisu. * Podpora lokalni televiziji - SIP TV • Spodbujanje digitalne prisotnosti in promocije kulturnih dogodkov (splet, družbena omrežja). | • Število izdanih številk časopisa • Število objavljenih prispevkov • Število objavljenih novic na spletnem portalu | Občina Hajdina, lokalni mediji, lokalna TV |

**5. FINANCIRANJE KULTURE**

**5.1. Izhodišča**

Občina Hajdina se zaveda pomena kulture kot temeljnega dejavnika identitete, družbene povezanosti in kakovosti življenja prebivalcev. Financiranje kulturnih dejavnosti je ena od ključnih nalog lokalne skupnosti, s katero občina uresničuje javni interes za kulturo na svojem območju, v skladu z **Zakonom o uresničevanju javnega interesa za kulturo (ZUJIK)** in **Zakonom o financiranju občin (ZFO-1)**.

Sredstva se zagotavljajo za izvajanje javne službe na področju kulture, za delovanje in razvoj kulturnih zavodov, društev ter posameznikov, ki delujejo v javnem interesu.

Način financiranja kulture v Občini Hajdina temelji na načelih **javnosti, transparentnosti, konkurenčnosti in učinkovitosti**. Izvaja se v naslednjih oblikah:

1. **Javni razpis ali javni poziv**
   * vsako leto občina objavi razpis za sofinanciranje programov kulturnih društev in posameznikov,
   * sredstva se razdelijo na podlagi javnih meril (kakovost, pomen za občino, dostopnost, izvedljivost),
   * prejemniki so dolžni predložiti vsebinsko in finančno poročilo o izvedbi programa.
2. **Pogodbeno financiranje javnih zavodov in partnerjev**
   * občina lahko sklene **pogodbe o sodelovanju** z izvajalci, ki imajo trajen pomen za lokalno kulturno življenje (npr. knjižnica, JSKD),
   * višina sredstev se določa glede na obseg in pomen dejavnosti.
3. **Financiranje kulturnih investicij in infrastrukturnih projektov**
   * občina načrtuje in izvaja naložbe v obnovo, adaptacijo ali opremo kulturnih objektov,
   * za večje projekte se praviloma zagotavljajo **zunanja sredstva (EU, država)** in občinski delež sofinanciranja.
4. **Sofinanciranje prireditev in projektov posebnega pomena**
   * občina po potrebi neposredno sodeluje pri organizaciji občinskih in medobčinskih kulturnih prireditev (npr. občinski praznik, razstave, jubileji društev).

**5.2. Trenutno stanje financiranja (2024-25)**

Financiranje Lokalnega programa kulture se na ravni lokalne skupnosti vsakoletno opredeli s sprejemom Odloka o proračunu. Iz sredstev občinskega proračuna se sofinancirajo naslednje vsebine, ki vključujejo proračunske postavke:

***1802 Ohranjanje kulturne dediščine***

**18029001 Nepremična kulturna dediščina:** Program zajema sofinanciranje akcij povezanih z adaptacijo, prenovo, zaključnimi deli in zaščito kulturnih spomenikov ali predmetov, ki predstavljajo kulturno dediščino lokalne skupnosti (I. Mitrej, spomeniki, kapele,…).

***1803 Programi v kulturi***

**18039001 Knjižničarstvo in založništvo:** Občina Hajdina je soustanoviteljica Knjižnice Ivana Potrča Ptuj (Odlok o ustanovitvi javnega zavoda Knjižnica Ivana Potrča Ptuj). Sredstva so planirana za: stroške dela, neprogramske stroške, knjižnično gradivo in delovanje bibliobusa.

**18039003 Ljubiteljska kultura:** Lokalna skupnost zagotavlja prostorske pogoje za delovanje društev, skupin in posameznikov, ki izvajajo ljubiteljske kulturne program ter sredstva za njihove programe, ki so lokalnega pomena.

**18039004 Mediji in avdiovizualna kultura**: Mediji in avdiovizualna kultura zajema stroške priprave in izdaje lokalnega časopisa in sofinanciranje delovanja lokalne kabelske televizije.

**18039005 Drugi programi v kulturi**: programi zajemajo upravljanje in tekoče vzdrževanje kulturnih objektov (kulturnih domov in drugih kulturnih objektov) ter gradnjo in investicijsko vzdrževanje kulturnih objektov.

V obdobju zadnjih let (2024–2025) Občina Hajdina namenja za kulturo **3,38 % oz. 3,04 % celotnega proračuna**, kar pomeni **210.421 EUR oz. 207.073 EUR letno** za tekoče programe in manjše investicije, poleg občasnih večjih projektov (sofinanciranih iz državnih ali evropskih sredstev).

**5.3. Načrtovani finančni okvir 2026–2033**

Na podlagi sprejetega Lokalnega programa za kulturo Občina Hajdina v letnih proračunih določa:

* **okvirno višino sredstev** za posamezna področja kulture (kulturne dejavnosti, dediščina, prireditve, infrastruktura),
* **delež proračuna** namenjen kulturi glede na razvojne prioritete občine,
* **finančne kazalnike** za spremljanje učinkovitosti porabe sredstev.

Proračunska sredstva za kulturo so del proračunskega sklopa družbenih dejavnosti, njihova višina pa se določa na podlagi finančnih načrtov nosilcev dejavnosti programov kulture in ob upoštevanju finančnih zmožnosti občine ter razvojnih ciljev iz tega programa.

Cilj financiranja kulture v Občini Hajdina je:

* zagotoviti **trajnostni razvoj kulturnega življenja**,
* omogočiti **enak dostop do kulturnih vsebin**,
* spodbujati **ustvarjalnost, sodelovanje in povezovanje** vseh deležnikov v kulturi,
* krepiti **kulturno identiteto in prepoznavnost občine** v širšem prostoru.

**5.4. Dodatni viri financiranja**

**1. Nacionalni viri**

* **Ministrstvo za kulturo RS** – redni razpisi za ljubiteljsko dejavnost, kulturno dediščino, digitalizacijo.
* **Javni sklad RS za kulturne dejavnosti (JSKD)** – redni in tematski razpisi za društva, festivale, projekte.
* **Ministrstvo za digitalno preobrazbo** – razpisi za digitalno kulturo in e-vsebine.
* **Eko sklad** – energetska sanacija kulturne infrastrukture.

**2. Evropski in regijski viri**

* **LAS Bogastvo podeželja ob Dravi in v Slovenskih goricah – ESRR in EKSRP** (2025–2027): za projekte dediščine, turizma, medgeneracijskega sodelovanja.
* **Evropski socialni sklad Plus (ESS+)**: za projekte mladih, vključevanje ranljivih skupin, izobraževanje.
* **Interreg Slovenija–Hrvaška / Slovenija–Avstrija**: za čezmejne kulturne projekte.
* **Regionalna razvojna agencija Podravje**: tehnična pomoč pri prijavah in sofinanciranju.

**6. ZAKLJUČEK**

Lokalni program za kulturo Občine Hajdina za obdobje 2026–2033 predstavlja temeljni strateški dokument, namenjen usmerjanju in razvoju kulturnega življenja v občini. Program je nastal kot rezultat sodelovanja med občino, ZKD Hajdina, kulturnimi društvi, izobraževalnimi ustanovami, turističnim društvom in posameznimi ustvarjalci, ki skupaj oblikujejo identiteto kulturne skupnosti Hajdina.

Občina Hajdina bo z načrtovanim programom omogočila trajnosten razvoj kulturnih dejavnosti, krepitev medgeneracijskega sodelovanja, izboljšanje kulturne infrastrukture in večjo prepoznavnost lokalne kulturne identitete. Takšen pristop zagotavlja, da kultura ostaja osrednji nosilec družbene povezanosti, ustvarjalnosti in kakovosti življenja v občini.

Sistematično izvajanje programa bo omogočilo celovit in trajnosten razvoj kulture, spodbujalo participacijo prebivalcev vseh generacij ter okrepilo vlogo kulture kot ključnega dejavnika za razvoj lokalne skupnosti in povečanje prepoznavnosti občine.

Lokalni program kulture 2026-2033 sprejme Občinski svet Občine Hajdina in se v obdobju od sprejema lahko dopolnjuje in spreminja.

***Kultura je nosilka identitete, vrednot in povezanosti skupnosti.  
Lokalni program za kulturo občine Hajdina 2026–2033 zato predstavlja naložbo v prihodnost – v ljudi, ustvarjalnost in skupnost, ki jo povezuje kulturni utrip.***

***»Kultura ni le izraz preteklosti, temveč način, kako skupnost gradi svojo prihodnost.«*  
*(parafraza po Antonu Trstenjaku, 1978)***